# Armanjakas

### Straipsnis iš Vikipedijos, laisvosios enciklopedijos.

1956 metų armanjakas

Armanjakas – brendis, gaminamas Prancūzijoje Armagnac regione (pietvakarių Prancūzijoje), nuo ko ir kilęs gėrimo pavadinimas. Armanjakas gaminamas iš tų pačių veislių vynuogių kaip ir konjakas, taip pat brandinamas ąžuolo statinėse. Armanjakas distiliuojamas kolonos formos distiliavimo aparatu vieną kartą (tuo tarpu konjakas - puodo formos aparatu 2 kartus).

Armanjakas, kartu su konjaku ir chereso brendžiu (Ispanijoje), yra vienintelės 3 Europos reglamentuojamos brendžių gamybos zonos. Armanjako regione brendis gaminamas maždaug 200 metų ilgiau nei Konjako regione, armanjakas konkuruoja su konjaku dėl geriausios kokybės brendžio titulo; visgi armanjako yra pagaminama gerokai mažiau (6 buteliams armanjako tenka 100 butelių konjako).

## [taisyti] Gamybos vieta

Armanjako regionas plyti tarp Aduro ir Garonos upių pietvakarių Prancūzijoje, Žero, Landų ir Lo ir Garonos departamentuose. Skiriamos 3 gamybos zonos (appellations:

- Bas-Armagnac - gaunamas sudėtingo skonio, vaisių aromato gėrimas. Geriausiai vertinami 12 komunų teritorijoje gaminami armanjakai žymimi Grand Bas Armagnac
- Armagnac-Ténarèze - zona aplink Kondomo (Condom) miestą
- Haut-Armagnac

Gėrimas, maišytas iš daugiau nei 1 zonoje distiliuoto spirito, vadinamas tiesiog Armagnac.

## [taisyti] Gamyba

Armanjakas gaminamas iš Ugni blanc, Baco 22A, Colombard ir Folle blanche (išvardytos pagal svarbą) veislių vynuogių, vynuogės auginamos maždaug 160 km² plote. Iš vynuogių pagamintas baltasis sausas vynas kolonos formos distiliavimo aparate distiliuojamas vieną kartą, ir žemesnėje temperatūroje nei konjakas. Todėl armanjako skonyje labiau jaučiami vaisiai. Distiliacijos metu gautas spiritas (tarp 52% ir 72% alkoholio tūrio) brandinamas Limuzeno ąžuolo statinėse ne trumpiau 2 metų. Brandinimo statinėse metu išgaruoja dalis alkoholio, o oksidacija suformuoja naujus aromatus. Kai alkoholio kiekis gėrime sumažėja iki maždaug 40%, jis perpilamas į didelus stiklinius butelius (Dame Jeanne), kuriuose laikomas jis daugiau nebesensta.

## [taisyti] Amžiaus žymėjimas

Armanjako amžius paprastai žymimas šitaip:

- VS [Very Special] - ne mažiau kaip 2 metų senumo
- VSOP [Very Superior Old Pale] arba Réserve - ne mažiau kaip 5 metų senumo
- XO, Napoléon, Extra, Vieille Réserve - ne mažiau kaip 6 metų senumo
- Hors d'age - ne mažiau kaip 10 metų senumo

Kai gėrimas būna sumaišytas iš skirtingo amžiaus armajakų, nurodomas jauniausios dalies amžius. Skirtingai nei konjakas, armanjakas dažnai gaminamas iš vienerių metų vynuogių derliaus ir markiruojamas užrašu Millesime bei distiliacijos metais.

Armanjako reikalavimus nustato Prancūzijos valstybinė įstaiga Bureau National Interprofessionel de l'Armagnac.

Rodomas puslapis "http://lt.wikipedia.org../../../a/r/m/Armanjakas.html"

Kategorija: Alkoholiniai gėrimai

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Deutsch
- English
- Español
- Eesti
- Suomi
- Français
- עברית
- 日本語
- Nederlands
- ‪Norsk (bokmål)‬
- Polski
- Русский
- Svenska
- Українська